মনে আছে লালবাগ কেল্লার ভিতর খাজা নাজিমুদ্দীন পাকিস্তানের পতাকা উত্তোলন করেছিলেন। তিনি ফজরের নামাজের পর পরই কেল্লার চত্বরে লোকজন পরিবেষ্টিত হয়ে চলে আসেন। কিন্তু তখন তাঁকে গার্ড অব অনার দেয়া, ব্যান্ড বাজানো ইত্যাদি নিয়ে বেশ সমস্যা দেখা দিয়েছিল-এসব কাজ করত পুলিশ বাহিনী ও সংশ্লিষ্ট সংগঠনগুলোর সদস্যরা। এদের অধিকাংশই ছিল হিন্দু। তারা সবাই হিন্দুস্তান চলে যায়। এ পরিস্থিতিতে মুসলিম ন্যাশনাল গার্ডের তরুণ সদস্যরা এগিয়ে আসে। ন্যাশনাল গার্ডের ঢাকার সালারে সিটি সিরাজদ্দীন এ ব্যাপারে গুরুত্বপূর্ণ ভূমিকা পালন করেছিলেন।